**Vyhlásenie**

**podľa čl. 23 ods. 3 písm. a) Legislatívnych pravidiel vlády Slovenskej republiky**

Návrh zákona, ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov a ktorým sa menia a dopĺňajú niektoré zákony sa na rokovanie Legislatívnej rady vlády Slovenskej republiky predkladá bez rozporov s podpredsedom vlády, ministerstvami a Úradom vlády Slovenskej republiky.

Z ostatných pripomienkujúcich subjektov sa návrh zákona predkladá s rozporom so splnomocnencom vlády Slovenskej republiky pre rómske komunity a s verejnou ochrankyňou práv.

Splnomocnenec vlády žiada doplniť do zákona povinnosť vyhotoviť o priebehu služobného zákroku obrazový alebo obrazovo-zvukový záznam, ak to povaha služobného zákroku dovoľuje a výstroj policajta umožňuje. Ministerstvo vnútra má za to, že doterajšia právna úprava, ktorá vyhotovenie takého záznamu umožňuje, pričom podmienky jeho realizácie sú ponechané na vnútorné predpisy, je postačujúca.

Verejná ochrankyňa práv trvá na doplnení povinnosti vyhotoviť audiovizuálny záznam pri výkone služobných zákrokov a používaní donucovacích prostriedkov, nesúhlasí s navrhovaným znením oprávnenia použiť putá pri prevoze osôb do zdravotníckeho zariadenia a žiada zavedenie zákonnej povinnosti policajtov priebežne vyhodnocovať potrebu použitia donucovacích prostriedkov. Ministerstvo vnútra k tomu uvádza, že doterajšia právna úprava umožňuje vyhotovovať takéto záznamy, čo považujeme za postačujúce a používanie pút, resp. celkovo donucovacích oprávnení, je viazané na všeobecné zásady (§ 8 ods. 1 a § 50 ods. 4 zákona o Policajnom zbore), ktoré sa pri služobných zákrokoch musia dodržiavať.